ครม.ผ่านฉลุยแผนบริหารหนี้2.09ล้านล้าน
ไฟเขียวแผนบริหารหนี้สาธารณะ 2.09 ล้านล้านบาท หนุน “ลงทุนน้ำตั้งกองทุนประกันภัย-โปะงบขาดดุลปี 2555-จำนำข้าวนาปรัง”
14 มี.ค. 2555

ไฟเขียวแผนบริหารหนี้สาธารณะ 2.09 ล้านล้านบาท หนุน “ลงทุนน้ำตั้งกองทุนประกันภัย-โปะงบขาดดุลปี 2555-จำนำข้าวนาปรัง” 
นายภักดีหาญส์ หิมะทองคำ รองโฆษกประจำสำนักนายกรัฐมนตรี เปิดเผยว่า คณะรัฐมนตรีมีมติอนุมัติการปรับปรุงแผนการบริหารหนี้สาธารณะ ประจำปีงบประมาณ 2555 ครั้งที่ 2 โดยปรับเพิ่มวงเงินเป็น 2.09 ล้านล้านบาท จากเดิม 1.65 ล้านล้านบาท หรือเพิ่มขึ้น 4.47 แสนล้านบาท 
ทั้งนี้ การปรับปรุงแผนบริหารหนี้เกือบทั้งหมดเป็นการก่อหนี้ใหม่ของรัฐบาล ได้แก่ 1.การกู้เงินเพื่อชดเชยขาดดุลงบประมาณปี 2555 เป็น 4 แสนล้านบาท หรือเพิ่มขึ้น 5 หมื่นล้านบาท 2.การกู้เงินเพื่อวางระบบบริหารจัดการน้ำและสร้างอนาคตประเทศ 3.5 แสนล้านบาท และ 3.การกู้เงินเพื่อนำส่งกองทุนส่งเสริมการประกันภัยพิบัติ 5 หมื่นล้านบาท
ขณะนี้มีรัฐวิสาหกิจขอปรับปรุงการก่อหนี้ทั้งเพิ่มและลดวงเงิน ทำให้เมื่อการก่อหนี้ของรัฐวิสาหกิจลดลงจาก 3.41 แสนล้านบาท เหลือ 3.39 แสนล้านบาท หรือลดลง 2,110 ล้านบาท 
อย่างไรก็ตาม ภายใต้แผนการกู้เงิน ธนาคารเพื่อการเกษตรและสหกรณ์การเกษตร (ธ.ก.ส.) ปรับลดวงเงินกู้เพื่อเป็นทุนหมุนเวียนในโครงการรับจำนำข้าวเปลือกนาปี 2554/2555 จาก 2.69 แสนล้านบาท เหลือ 1.059 แสนล้านบาท และ ธ.ก.ส.ได้กู้เงินใช้ในโครงการรับจำนำ 5 หมื่นล้านบาท เหลือวงเงินสำหรับรับจำนำสินค้าเกษตรได้อีก 5.59 หมื่นล้านบาท